Aquest 2020 és un any de canvis arreu del món, i nosaltres us volem ajudar a entendre'ls. En temps de crisi, el periodisme compromès és més important que mai i el vostre suport és l'únic que pot assegurar la continuïtat de VilaWeb.Si ho vols i ho pots fer, col·labora amb VilaWeb

Carles Puigdemont ha estat investit 130è president de la Generalitat amb 70 vots a favor, 63 en contra i 2 abstencions. En el debat d’investidura, finalment vuit diputats de la CUP hi han votat a favor i dos s’han abstingut: la diputada Gabriela Serra i Josep Manel Busqueta.

Puigdemont, en el discurs d’investidura ha destacat l’acord aconseguit entre Junts pel Sí i la CUP, que implica –ha dit– obrir ‘un període de postautonomia i pre-independència’. També ha demanat perdó als catalans per la manera com finalment s’ha arribat a l’acord, a corre-cuita. Ha començat demanant perdó i ha acabat amb la promesa de ‘deixar-hi la pell’ i demanant coratge. ‘No són èpoques de covards, i ens tocarà d’assumir responsabilitats’, ha declarat.

Aquesta nova etapa de què parlava Puigdemont serà encapçalada per ell després de la renúncia d’Artur Mas. El nou president ha dedicat paraules d’agraïment a Mas i ha dit que tenia tot el dret de presidir el país en un moment excepcional: ‘Dec un agraïment emocionat al 129è president de la Generalitat. Per moltes coses.’

Per una altra banda, sobre la prioritat de la gestió, ha dit: ‘Cal pensar primer en el país i en les persones, i no en els partits.’ I ho ha reblat així: ‘Salvar la investidura, però no salvar la legislatura no hauria servit.’

Puigdemont ha explicat que ara calia caminar seguint els principis de la declaració del 9 de novembre, que ha desgranat: començar el procés per construir un estat independent, actuar sabent que les decisions del parlament són sobiranes, obrir un procés constituent i oferir voluntat permanent de diàleg amb l’estat espanyol, la Unió Europea i la comunitat internacional.

També ha fixat les tres prioritats del seu govern: la primera, que Catalunya sigui un país més just, més equitatiu i més saludable. La segona, oferir més feina, ser un país més creatiu i més obert. Finalment, que el país sigui més transparent i exemple de bones pràctiques.

A continuació ha detallat els eixos bàsics del programa de govern, que és el mateix que presentà Mas durant el debat d’investidura del desembre. ‘El candidat no és el mateix, però el programa sí’, ha assenyalat.

Vegeu el vídeo del moment en què Puigdemont ha estat investit: